ประกาศกรมสรรพสามิต เรื่อง หลักเกณฑ์และเงื่อนไขสำหรับแบตเตอรี่ที่ใช้วัตถุดิบหรือส่วนประกอบ ในการผลิตจากแบตเตอรี่ที่ได้เสียภาษีสรรพสามิตแล้ว

ประกาศกรมสรรพสามิต
ประกาศกรมสรรพสามิต
เรื่อง
หลักเกณฑ์และเงื่อนไขสำหรับแบตเตอรี่ที่ใช้วัตถุดิบหรือส่วนประกอบ
ในการผลิตจากแบตเตอรี่ที่ได้เสียภาษีสรรพสามิตแล้ว
 

เนื่องจากสมควรปรับปรุงหลักเกณฑ์และเงื่อนไขสำหรับแบตเตอรี่ที่ใช้วัตถุดิบหรือส่วนประกอบในการผลิตจากแบตเตอรี่ที่เสียภาษีสรรพสามิตแล้ว
ให้เกิดความเหมาะสมมากยิ่งขึ้น

ดังนั้น
เพื่ออนุวัตตามความใน (๔) ของประเภทที่ ๐๘.๙๐ แห่งประกาศกระทรวงการคลัง เรื่อง
ลดอัตราและยกเว้นภาษีสรรพสามิต (ฉบับที่ ๒๗)
ซึ่งแก้ไขเพิ่มเติมโดยประกาศกระทรวงการคลัง เรื่อง ลดอัตราและยกเว้นภาษีสรรพสามิต
(ฉบับที่ ๔๕) อธิบดีกรมสรรพสามิตจึงออกประกาศไว้ ดังต่อไปนี้

ข้อ ๑ ให้ยกเลิกประกาศกรมสรรพสามิต เรื่อง
หลักเกณฑ์และเงื่อนไขสำหรับแบตเตอรี่ที่ใช้วัตถุดิบหรือส่วนประกอบในการผลิตจากแบตเตอรี่ที่ได้เสียภาษีสรรพสามิตแล้ว
ลงวันที่ ๒๒ ตุลาคม พ.ศ. ๒๕๔๔

ข้อ ๒ แบตเตอรี่ที่ได้รับสิทธิเสียภาษีสรรพสามิตในอัตราตามมูลค่าร้อยละ
๕ ต้องเป็นไปตามหลักเกณฑ์และเงื่อนไข ดังนี้
๒.๑
ต้องนำตะกั่วจากแบตเตอรี่ที่เสียภาษีสรรพสามิตแล้วมาเป็นวัตถุดิบหรือส่วนประกอบในการผลิตแบตเตอรี่ใหม่ไม่น้อยกว่าร้อยละ
๕๐ ของตะกั่วทั้งหมด โดยผู้ประกอบอุตสาหกรรมต้องยื่นหลักฐานเพื่อแสดงว่าได้มีการซื้อตะกั่วจำนวนดังกล่าว
ซึ่งได้จากแบตเตอรี่ที่เสียภาษีสรรพสามิตแล้ว
จากโรงหลอมตะกั่วที่คณะอนุกรรมการประสานการจัดการสิ่งแวดล้อมและอุตสาหกรรมที่ได้รับแต่งตั้งจากคณะกรรมการสิ่งแวดล้อมแห่งชาติได้มีมติอนุมัติแล้ว
ทั้งนี้ ให้มีผลตั้งแต่วันที่มีมติอนุมัติเป็นต้นไป
และให้สิ้นผลตั้งแต่วันที่มีมติให้เพิกถอน
๒.๒
ให้แนบรายละเอียดเกี่ยวกับตะกั่วทั้งหมดที่นำมาใช้ในการผลิตแบตเตอรี่เพื่อจำหน่ายในประเทศ
พร้อมกับแบบรายการภาษีสรรพสามิตและแบบงบเดือนแสดงรายการเกี่ยวกับวัตถุดิบ การผลิต
การจำหน่ายและยอดคงเหลือสินค้าประจำเดือนด้วย

ข้อ ๓
ในกรณีตะกั่วซึ่งได้จากแบตเตอรี่ที่เสียภาษีสรรพสามิตแล้วตามข้อ ๒
มีจำหน่ายไม่เพียงพอให้ลดจำนวนตะกั่วเก่าที่ซื้อในเดือนนั้นต่ำกว่าร้อยละ ๕๐
ได้แต่ทั้งนี้ ต้องไม่ต่ำกว่าร้อยละ ๓๐
ในกรณีนี้ให้ผู้ประกอบอุตสาหกรรมยื่นหลักฐานแสดงว่าตะกั่วมีจำนวนไม่เพียงพอแนบมาด้วย

ข้อ ๔[๑] ประกาศนี้ให้ใช้บังคับตั้งแต่วันที่ ๒๗
มกราคม พ.ศ. ๒๕๔๗ เป็นต้นไป


ประกาศ
ณ วันที่ ๒๗ มกราคม พ.ศ. ๒๕๔๗
ชัยยันต์ โปษยานนท์
รองอธิบดี
ปฏิบัติราชการแทน
อธิบดีกรมสรรพสามิต






























พรพิมล/พิมพ์
๑๑
ตุลาคม ๒๕๔๗
พัชรินทร์/อมราลักษณ์/ตรวจ
๒๑
ตุลาคม ๒๕๔๗
A+B

[๑] รก.๒๕๔๗/๔๗ง/๓๕/ ๑๐
มิถุนายน ๒๕๔๗